RESOLUCIÓN do 5 de outubro de 2004 pola que se convocan unhas xornadas sobre aspectos normativos dos produtos industriais.
ESCOLA GALEGA DE ADMINISTRACIÓN PÚBLICA — III. OUTRAS DISPOSICIÓNS — 13/10/2004

Dentro do Plan de Actividades da Escola Galega de Administración Pública para o 2004 e de acordo coas funcións atribuídas pola Lei 4/1987, do 27 de maio, de creación da escola, e pola Lei 10/1989, do 10 de xullo, de modificación da anterior, convócanse, en colaboración coa Universidade da Coruña e coas consellerías de Innovación, Industria e
Comercio e Educación e Ordenación Universitaria, a Fundación Universidade da Coruña, Santander Central Hispano, Colexio Oficial de Enxeñeiros Técnicos Industriais da Coruña-Delegación de Ferrol e coa Escola Universitaria de Deseño Industrial da Universidade da Coruña, unhas xornadas sobre aspectos normativos dos produtos industriais, conforme as seguintes bases:
1. Obxectivos.
Dar a coñecer os principais aspectos normativos en materia de calidade, seguridade, deseño e innovación que se deben ter en conta cando se fala de produtos industriais, así como as responsabilidades e garantías que se poden exixir no caso de artigos industriais defectuosos. Non hai que esquecer que todos estes aspectos son unha serie de factores claves para as empresas, nas que a súa explotación óptima lles vai permitir mellorar o seu nivel de produtividade e, polo tanto, tamén a súa posición competitiva no contorno actual no que estas desenvolven as súas actividades.
2. Contido.
Trataranse estes temas:
-Comentarios á Lei de industria e ao Regulamento da infraestrutura nacional para a calidade e a seguridad industrial.
-Barreiras técnicas ao comercio interior e exterior: homologación, novo enfoque, marcaxe CE.
-A nova regulación da seguridade industrial na Comunidade Autónoma de Galicia.
-As certificacións voluntarias de calidade e/ou ambiente nos produtos industriais como algo habitual na actualidade.
-As normas UNE 166.000 EX nos proxectos de I+D+i, encamiñadas cara ao desenvolvemento de novos produtos industriais.
-A protección da propiedade industrial: o deseño industrial, debuxos e modelos industriais; as invencións: patentes e modelos de utilidade.
-Responsabilidades e garantías exixibles no caso de produtos industriais defectuosos.
3. Destinatarios.
Persoal ao servizo da Xunta de Galicia e da Administración local galega e interesados en xeral.
Por acordo da Comisión do Plan de Estudos da Universidade da Coruña, en sesión que tivo lugar o día 22 de xuño de 2004, dispúxose recoñecerlles un crédito de libre configuración aos alumnos da citada universidade que acudan asiduamente a estas xornadas.
4. Desenvolvemento.
-Horario: mañá e tarde.
-Lugar e data: as xornadas convocadas desenvolveranse no salón de actos do edificio administrativo da Xunta de Ferrol, sito na praza Camilo José Cela, s/n da citada localidade, os días 10 e 11 de novembro de 2004.
5. Inscrición.
-Prazo: remata o luns, día 8 de novembro de 2004.
-Tramitación de solicitudes: as solicitudes irán dirixidas ao director da Escola Galega de Administración Pública, polígono das Fontiñas, rúa Madrid, 2-4, 15707 Santiago de Compostela, segundo o modelo que figura como anexo a esta convocatoria, e presentaranse no rexistro xeral da EGAP ou por calquera das formas previstas no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común. Admitiranse tamén inscricións por telefax: 981 54 63 30.
-Número de prazas: limitado á capacidade do local.
-Inscrición fóra de prazo: só se admitirán, de quedaren prazas baleiras, coa condición de que se cumpran os requisitos xerais antes indicados.
Os peticionarios poderán obter confirmación da súa posible admisión, chamando por teléfono, o día 9 de novembro, de 8.30 a 14.30 horas, aos seguintes números: 981 54 62 39/44 ou 981 54 60 40.
6. Modificacións.
A EGAP reserva para si a facultade de interpretar e de resolver as incidencias que puidesen xurdir no desenvolvemento das xornadas, así como o de cancelalas, se o escaso número de solicitudes non xustificase a súa realización.
7. Certificación de asistencia.
Entregaráselles, ao remate destas xornadas, a aquelas persoas inscritas que concorresen asiduamente a elas, cando a súa asistencia sexa igual ou superior ao 85% das horas lectivas programadas, e expresarase, neste documento, a natureza da actividade e as datas da súa realización.
Santiago de Compostela, 5 de outubro de 2004.
Domingo Bello Janeiro
Director da Escola Galega
de Administración Pública
CONSELLERÍA DA PRESIDENCIA, RELACIÓNS INSTITUCIONAIS
E ADMINISTRACIÓN PÚBLICA